สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 19 ต.ค.58
19 ต.ค. 2558

– เงินเยนอยู่ที่ระดับ 119.42 บาท/ดอลลาร์ จากช่วงเช้าที่ระดับ 119.30 เยน/ดอลลาร์
– เงินยูโรอยู่ที่ระดับ 1.1320 ดอลลาร์/ยูโร จากช่วงเช้าที่ระดับ 1.1370 ดอลลาร์/ยูโร
– ดัชนี SET ปิดวันนี้ที่ระดับ 1,416.91 จุด ลดลง 1.47 จุด หรือ 0.10% มูลค่าการซื้อขาย 29,825.15 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 176.64 ล้านบาท (SET+MAI)
 
– นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า จากกรณีที่สำนักงานสถิติจีน (NBS) ประกาศตัวเลขจีดีพีไตรมาส 3/2558 ด้านอุปทานขยายตัว 6.9% จากปีก่อน ลดลงเล็กน้อยจากไตรมาสก่อนที่ขยายตัว 7% ถือว่าใกล้เคียงกับที่ ธปท.คาดการณ์ โดยตัวเลขเศรษฐกิจในเดือน ก.ย.58 สะท้อนกิจกรรมทางเศรษฐกิจชะลอลงต่อเนื่องจากการลงทุนเป็นสำคัญ ส่งผลให้ภาคการผลิตภาคอุตสาหกรรมชะลอตัวลง
– สำนักงานสถิติแห่งชาติของจีน (NBS) เผยอัตราว่างงานของจีนในเดือน ก.ย.58 อยู่ที่ระดับ 5.2% เพิ่มขึ้นเล็กน้อยจากช่วง 2 เดือนที่ผ่านมา
– นายนอร์แมน ชาน ผู้ว่าการธนาคารกลางฮ่องกงคาดว่า ยอดการปล่อยเงินกู้ในฮ่องกงในปีนี้อาจจะขยายตัวเพียงแค่ราวครึ่งหนึ่งของอัตราการขยายตัวในปี 2557 เนื่องจากการชะลอตัวลงของเศรษฐกิจจีนส่งผลให้ภาคธนาคารมีความระมัดระวังมากขึ้นในการปล่อยเงินกู้
– นายดั๊กลาส ฟลินท์ ประธานเอชเอสบีซีโฮลดิงส์ ระบุว่า เงินหยวนมีศักยภาพในการก้าวขึ้นเป็นสกุลเงินสำคัญสกุลที่สามของโลก ถัดจากดอลลาร์สหรัฐและยูโร แต่อาจต้องใช้เวลาสักสองสามทศวรรษ กว่าเงินหยวนจะเข้ามามีบทบาทเป็นเงินตราที่ใช้เป็นทุนสำรองระดับโลกอย่างที่เงินดอลลาร์และยูโรมีอยู่ในขณะนี้
– นายเฉิง ไล่หยุน โฆษกสำนักงานสถิติแห่งชาติจีนเปิดเผยว่า ข้อตกลงหุ้นส่วนยุทธศาสตร์เศรษฐกิจภาคพื้นแปซิฟิก (TPP) อาจจะส่งผลต่อเศรษฐกิจจีนในระยะสั้น แต่ผลกระทบดังกล่าวไม่น่าจะรุนแรงมากนัก
– ธนาคารกลางญี่ปุ่น (BOJ) ยังคงมีมุมมองบวกในการประเมินเศรษฐกิจระดับภูมิภาคทั้ง 9 เขต โดยระบุว่าการบริโภคภายในประเทศและการใช้จ่ายด้านทุนมีความแข็งแกร่ง แม้เศรษฐกิจจีนอยู่ในภาวะชะลอตัว
– สัญญาน้ำมันดิบ WTI ส่งมอบเดือน พ.ย.ซึ่งซื้อขายทางระบบอิเล็กทรอนิกปรับตัวลง 29 เซนต์ แตะที่ 46.97 ดอลลาร์/บาร์เรล เมื่อเวลา 12.33 น.ตามเวลาไทย หลังจีนเปิดเผยตัวเลขผลิตภัณฑ์มวลรวมภายในประเทศ (GDP) ไตรมาส 3 ของปีนี้ขยายตัวช้าสุดอยู่ที่ระดับ 6.9% นับตั้งแต่เกิดวิกฤตการเงินโลก ซึ่งขยายตัวต่ำกว่า 7% เป็นครั้งแรกในรอบกว่า 6 ปี
 
ที่มา: สำนักข่าวอินโฟเควสท์